आज अनेक मुस्लिम राष्ट्रों ने ‘हिजरी संवत्’ अपनाया हुआ है परन्तु भारत सरकार ने क्रिश्चियन कैलेंडर अपनाकर देश की नई पीढ़ी को हमारे अपने सांस्कृतिक संवत्सरों से अनभिज्ञ कर दिया है। गौर से देखा जाए तो 1 जनवरी को ‘नया’ कुछ भी नहीं है। प्रकृति मुरझाई-सी रहती है, फूल तो क्या, नए पत्ते भी वृक्षों पर नहीं लगते। सजीव प्रकृति केवल इन्हीं दिनों जड़वत प्रतीत होती है। सूर्य के उगने से सवेरा और इसके अस्त होने से सायं होती है, उसी प्रकार जब प्रकृति श्रृंगार करे, तभी नववर्ष होना चाहिए। ऐसा केवल चैत्र मास में होता है, जब हमारा सनातन नववर्ष ‘विक्रमी संवत्’ होता है। चैत्र मास का मौसम लगभग सभी स्थानों पर मनोरम होता है। इस समय प्रकृति उत्सव मनाती नजर आती है।